ไอเอ็นจีเสนอขาย กองทุนตราสารหนี้ระยะสั้น พลัส 3M1
ไอเอ็นจีเสนอขายกองทุนเปิด ไอเอ็นจี ไทย ตราสารหนี้ระยะสั้น พลัส 3M1ระหว่างวันที่ 3-9 กุมภาพันธ์
3 ก.พ. 2553

ไอเอ็นจีเสนอขายกองทุนเปิด ไอเอ็นจี ไทย ตราสารหนี้ระยะสั้น พลัส 3M1ระหว่างวันที่ 3-9 กุมภาพันธ์ 
นายต่อ อินทวิวัฒน์ ผู้อำนวยการอาวุโส ฝ่ายธุรกิจกองทุนรวมและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) จำกัด เปิดเผยว่า ขณะนี้ บลจ.ไอเอ็นจี อยู่ระหว่างการเสนอขาย “กองทุนเปิด ไอเอ็นจี ไทย ตราสารหนี้ระยะสั้น พลัส 3M1” ซึ่งมีนโยบายลงทุนในตราสารหนี้ที่ออกและเสนอขายทั้งในประเทศและต่างประเทศ โดยตราสารหนี้หรือผู้ออกตราสารหนี้ดังกล่าวจะต้องได้รับการจัดอันดับความน่าเชื่อถือในระดับที่สามารถลงทุนได้ ซึ่งจะมีอายุการลงทุนเฉลี่ยประมาณ 3 เดือน และคาดว่ากองทุนดังกล่าวจะให้ผลตอบแทนในระดับ 1.15%-1.25% ต่อปี
 



ต่อ อินทวิวัฒน์
ทั้งนี้ กองทุนเปิด ไอเอ็นจี ไทย ตราสารหนี้ระยะสั้น พลัส 3M1 จะกระจายการลงทุนไปยังพันธบัตรรัฐบาลเกาหลีใต้ พันธบัตรรัฐบาลไทย หุ้นกู้ระยะสั้นที่ออกโดยธนาคาร และตั๋วสัญญาใช้เงินหรือตั๋วแลกเงินที่รับอาวัลโดยสถาบันการเงิน ซึ่งหากพิจารณาจากตราสารหนี้ที่เข้าไปลงทุนแล้ว จะพบว่า กองทุนนี้มีความเสี่ยงที่ไม่สูง สอดคล้องกับประมาณการณ์อัตราผลตอบแทนที่คาดว่าจะอยู่ 1.15%-1.25% ต่อปี
“เชื่อว่า นักลงทุนจะให้ความสนใจกองทุนเปิด ไอเอ็นจี ไทย ตราสารหนี้ระยะสั้น พลัส 3M1 เพราะกองทุนดังกล่าวสามารถตอบสนองนักลงทุนที่ต้องการลงทุนระยะสั้นเพียง 3 เดือน เพื่อรอการปรับขึ้นดอกเบี้ยในช่วงครึ่งหลังของปีนี้ อีกทั้งผลตอบแทนอยู่ในระดับที่น่าพอใจโดยสูงกว่าอัตราดอกเบี้ยเงินฝากธนาคารพาณิชย์ในระยะเวลาเดียวกัน และการลงทุนยังได้รับการยกเว้นภาษีเงินได้สำหรับผู้ลงทุนบุคคลธรรมดา จะช่วยรองรับความต้องการของนักลงทุนได้เป็นอย่างดี” ผู้อำนวยการอาวุโส ฝ่ายธุรกิจกองทุนรวมและที่ปรึกษาการลงทุน บลจ.ไอเอ็นจี (ประเทศไทย) กล่าว
“กองทุนเปิด ไอเอ็นจี ไทย ตราสารหนี้ระยะสั้น พลัส 3M1” เสนอขายแก่ประชาชนทั่วไปเป็นครั้งแรก (IPO) ระหว่างวันที่ 3-9 กุมภาพันธ์นี้ ในราคาหน่วยละ 10 บาท จองซื้อขั้นต่ำ 10,000 บาท โดยสามารถขอรายละเอียดได้ที่ บลจ.ไอเอ็นจี (ประเทศไทย) โทร. 02-688-7777 หรือ www.ingfunds.co.th